Pedro Iañ Brazil

* *Ur pennad [[Pedro de Portugal]] zo.* 

**Pedro Iañ Brazil**, pe **Pedro IV Portugal**, pe *Pedro de Alcântara Francisco António João Carlos Xavier de Paula Miguel Rafael Joaquim José Gonzaga Pascoal Cipriano Serafim de Bragança e Bourbon* (1798-1834), a oa roue Portugal hag Impalaer Brazil.

## E vuhez

### E yaouankiz
Mab e oa da João VI (1767-1826), roue Portugal ha Brazil, ha d'e bried, an infantez spagnol Carlota Joaquina de Borbón (1775-1830). Infant Portugal e oa, hag anvet e voe da *[[Priñs Beira|Briñs Beira]]* en 1801 pa varvas e vreur henañ, an infant Antonio (1795-1801), rak an titl-se a veze roet da eil pennhêr ar gurunenn e Portugal. 

E dibenn miz Du 1807 e voe aloubet Portugal gant armeoù gall an impalaer Napoleon Iañ, ma rankas an tiegezh roueel hag al lez lestrañ da vont d'an harlu da Vro-Vrazil. D'ar 7 a viz Meurzh 1808 e tegouezhjont e Rio de Janeiro, hag eno e voe diazezet gouarnamant Portugal. 

Dieubet e voe Portugal en 1811, ha lamm a voe roet da Napoleon en 1815 e Waterloo, ha koulskoude e chomas an Tiegezh Bragança e Brazil, ma teuas an drevadenn da vezañ rouantelezh en 1815, ha krouet neuze Rouantelezh unanet Portugal, Brazil hag an Algarvoù. 

En 1816 e varvas e vamm-gozh, ar rouanez Maria Iañ Portugal (1734-1816), hag anvet e voe he mab João VI da roue, ha Pedro, ar mab-bihan, da *zug Bragança* ha da *briñs Brazil*.

Un dispac'h a c'hoarvezas e Porto en 1820 avat, ma rankas an darn vrasañ eus tud an tiegezh distreiñ da Europa en Ebrel 1821. A-raok mont di e laoskas ar roue João, tad Pedro, rejañs Brazil gant e vab.

### E Brazil
N'eo nemet e 1821 e tistroas João VI da Bortugal, goude leuskel e vab Pedro e Brazil evel rejant. D'an 13 a viz Mae 1822 e voe embannet gant kuzul-kêr Rio de Janeiro e oa Pedro *difenner ha gwarezour hollbad Brazil*.

D'ar 7 a viz Gwengolo 1822, e São Paulo, ec'h embannas ar rejant Pedro dizalc'hted Brazil, ha d'an 12 a viz Here (en deiz ma tapas e 24 bloaz) e leurgêr Santana e Rio de Janeiro, e teuas da vout *impalaer Brazil* evel Pedro . Kurunennet e voe er gêr-se d'ar 1añ a viz Kerzu 1822.

Pa varvas e dad e teuas da vout *Pedro IV*, roue Portugal hag an Algarvoù d'an 10 a viz Meurzh 1826.

D'ar 17 a viz Here 1829, e Rio de Janeiro, ec'h addimezas Pedro gant Amélie von Leuchtenberg (1812-1873) (merc'h da Eugène de Beauharnais).

## Dimezioù
Div wech e timezas:
* d'ar briñsez aostrian Maria Leopoldine Aostria (1797-1826). 
* d'ar briñsez gall-italian-alaman Amélie von Leuchtenberg (1829–1831), dugez Leuchtenberg ha Bragança.

## E vugale
18 bugel en doe Pedro.

Digant e bried kentañ, Maria Leopoldine Aostria, Arc'hdugez Aostria: 
* Maria II Portugal, rouanez Portugal (1819-1853), dimezet div wech:
** da Auguste de Beauharnais, dug Leuchtenberg, 
** da Fernando de Saxe-Coburgo-Gota, roue-kenseurt Portugal;
* An Infant Miguel de Bragança, Priñs Beira (1820);
* An Infant João Carlos, Priñs Beira (1821–1822);
* Januária Maria de Bragança (1822–1901)
* D. Paula Mariana (1823–1833);
* D. Francisca (1824–1898)
* Pedro II Brazil (1825–1891), 
** dimezet da Teresa Cristina Maria de Bourbon, priñsez an Div Sikilia.

Digant e eil pried Amélie von Leuchtenberg, impalaerez Brazil (1829–1831), dugez Leuchtenberg ha Bragança:
* Maria Amélia de Bragança (1831–1853), priñsez a Vrazil.

Gant e serc'h, Domitília de Castro e Canto Melo, markizez Santos:
* *ur mab* (1823), ganet marv;
* Isabel Maria de Alcântara Brasileira (1824–1898), dugez Goiás, dimezet da Ernesto José João Fischler von Treuberg, kont Treuberg;
* Pedro de Alcântara Brasileiro (1825–1826);
* Maria Isabel de Alcântara Brasileira (1827–1828), dugez Ceará;
* Maria Isabel II Alcântara Brasileira (1830–1896), dimezet da Pedro Caldeira Brant, kont Iguaçu.

Gant ar C'hallez Noémi Thierry :
* Pedro, marvet a-raok e zaouzek miz;
* Ur verc'h, marvet a-raok he daouzek miz;.

Gant Maria Benedita de Castro Canto e Melo, baronez Sorocaba ha c'hoar da marquesa de Santos:
* Rodrigo Delfim Pereira.

Gant an Uruguayadez María del Carmen García en doe ur bugel ganet marv.

Gant e serc'h c'hall Clémence Saisset :
* Pedro de Alcântara Brasileiro.
Digant al leanez portugalat Ana Augusta Peregrino Faleiro Toste (vila de São Sebastião, 1809 - Angra) en doe ur mab all, anvet Pedro (1832 pe 1833), a vije chomet bev betek an oad a 4 pe 5 bloaz.